
            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                Bucureşti,  13 iunie 2010

 Nr. PL.x.  104/2012


                                     RAPORT

                                                            asupra

proiectului de Lege pentru modificarea şi completarea Legii nr.273/2004 privind regimul juridic al adopţiei
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea şi completarea Legii nr.273/2004 privind regimul juridic al adopţiei, trimis cu adresa nr. PL.x. 104 din 4 mai 2012, înregistrat cu nr. 31/295 din 7 mai 2012.
Potrivit prevederilor art. 75 din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat iniţiativa legislativă în şedinţa din 23 aprilie 2012, în condiţiile art.75, alineatul (2) teza a III-a din Constituţia României, republicată.

Proiectul de lege are ca obiect de reglementare completarea Legii nr.273/2004 privind regimul juridic al adopţiei, republicată, cu modificările ulterioare, urmărind ca părinţii fireşti care şi-au abandonat copiii să nu mai aibă dreptul de a-şi da consimţământul la adopţie.

Consiliul Legislativ, prin adresa cu nr.1166 din 3 noiembrie 2011, a avizat negativ iniţiativa legislativă. 

Guvernul României, conform punctului de vedere transmis prin adresa cu nr.2723 din 28 noiembrie 2011, nu susţine adoptarea acestei iniţiative legislative.

Comisia pentru drepturile omului, culte şi problemele minorităţilor naţionale a avizat negativ proiectul de lege, cu majoritate de voturi, în şedinţa din 8 mai 2012, conform adresei cu nr.25/174 din 10 mai 2012.
Oficiul Român pentru Adopţii, conform punctului de vedere transmis prin adresa cu nr.5250 din 12 iunie 2012, nu susţine adoptarea proiectului de lege, considerând iniţiativa legislativă ca fiind lipsită de obiect, întrucât condiţiile de fond vizând exprimarea consimţământului la adopţie sunt în prezent reglementate de Codul Civil.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege în şedinţa din 13 iunie 2012.
La dezbateri au fost prezenţi 14 deputaţi din numărul total de 23 membri ai Comisiei juridice, de disciplină şi imunităţi.
Cu prilejul dezbaterilor, membrii Comisiei au constat că reglementările în vigoare în materia adopţiei sunt aplicabile şi pentru situaţiile vizate de iniţiator, prin soluţiile legislative propuse. 
Începând cu data de 1 octombrie 2011, dispoziţiile din Legea nr.273/2004 care prevedeau condiţiile de fond ale adopţiei au fost abrogate, ele fiind preluate în noul Cod civil. Cadrul legal recent adoptat şi bine definit prin Codul civil, nu este conceput în considerarea instituţiei juridice a abandonului, interesul superior al copilului fiind acela de reintegrare în familia biologică, însă ipoteza în care adopţia se poate încuviinţa fără consimţământul părinţilor fireşti este reglementată cu caracter de excepţie la art.467 din noul Cod civil, responsabilitatea de a trece peste refuzul părinţilor fireşti revenind instanţei de judecată.
În urma dezbaterilor, membrii Comisiei au hotărât, cu majoritate de voturi, să propună plenului Camerei Deputaţilor, spre dezbatere şi adoptare, raportul de respingere a proiectului de Lege pentru modificarea şi completarea Legii nr.273/2004 privind regimul juridic al adopţiei.
Proiectul de lege face parte din categoria legilor ordinare, în conformitate cu Deciziile Curţii Constituţionale nr.548/2008 şi 786/2009.

                          VICEPREŞEDINTE,                                      SECRETAR,

                           Florin IORDACHE                             Gabriel ANDRONACHE

Consilier parlamentar,

Rodica Penescu

